ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
நாடு தழுவிய கொவிட் தடுப்பூசித் திட்டத்தின் கீழ் இதுவரை 80.85 கோடி தடுப்பூசி டோஸ்கள் செலுத்தப்பட்டுள்ளன.
தற்போது தொற்று பாதிப்பு 1% க்கும் குறைவாகவே உள்ளன, தற்போது 0.95%; மார்ச் 2020 க்குப் பிறகு மிகக் குறைவு
இந்தியாவின் தற்போதுள்ள பாதிப்பு 3,18,181 ஆக உள்ளது; இது 183 நாட்களில் குறைந்தது
கடந்த 24 மணி நேரத்தில் 30,256 பேர் புதிதாகப் பாதிக்கப்பட்டுள்ளனர்.
குணமடைந்தவர்களின் விழுக்காடு 97.72%.
கடந்த 24 மணி நேரத்தில் 43,938 பேர் குணமடைந்துள்ளனர். இதுவரை மொத்தம் 3,27,15,105 பேர் குணமடைந்துள்ளனர்.
வாராந்திர தொற்று உறுதி விழுக்காடு  87 நாட்களாக 3%க்கும் குறைவாக உள்ளது.
தினசரி தொற்று உறுதி வீதம்  21 நாட்களாக 3%க்கும் குறைவாக உள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 55.36 கோடியாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1756331
•••••
((Visitor Counter : 159
நிலக்கரி அமைச்சகம்
2023-24 ஆம் நிதியாண்டில் 1017 மில்லியன் டன் நிலக்கரி உற்பத்தி செய்ய இலக்கு: மத்திய நிலக்கரி அமைச்சகம்
2023-24 ஆம் நிதியாண்டில் 1017 மில்லியன் டன் நிலக்கரி உற்பத்தி செய்ய இலக்கு நிர்ணயிக்கப்பட்டிருப்பதாக மத்திய நிலக்கரி அமைச்சகம் தெரிவித்துள்ளது. உள்நாட்டு நிலக்கரி உற்பத்தியை அதிகரிக்க மத்திய அரசு பின்வரும் நடவடிக்கைகளை மேற்கொண்டு வருவதாக தெரிவிக்கப்பட்டுள்ளது.
- ஆண்டுக்கு 168.58 மில்லியன் டன் நிலக்கரி உற்பத்தி திறன்கொண்ட 15 திட்டங்களை இந்திய நிலக்கரி நிறுவனம் அடையாளம் கண்டுள்ளது. இதில் முன்னதாக, ஒட்டுமொத்தமாக ஆண்டுக்கு 126.74 மில்லியன் டன் நிலக்கரியை உற்பத்தி செய்யக்கூடிய 9 திட்டங்களுக்கு ஏற்கனவே அனுமதி பெறப்பட்டுள்ளது.
மாநிலங்களவையில் எழுப்பப்பட்ட கேள்விக்கு மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் திரு.பிரல்ஹாத் ஜோஷி இன்று அளித்த எழுத்துப்பூர்வமான பதிலில் இதனைத் தெரிவித்துள்ளார்.
மனித வள மேம்பாட்டு அமைச்சகம்
கொவிட்-19 பரிசோதனைகளை குறைந்த விலையில் துல்லியமாக செய்யும் கருவிக்கு ஐ சி எம் ஆர் ஒப்புதல்
கரக்பூர் இந்திய தொழில்நுட்பக் கழகத்தின் ஆராய்ச்சியாளர்கள் தயாரித்துள்ள பரிசோதனைக் கருவியான 'கோவிராப்'- பிற்கு
இந்திய மருத்துவ ஆராய்ச்சி சபை  அனுமதி வழங்கியுள்ளது. பல்வேறு வணிக நிறுவனங்கள் இதற்கான உரிமத்தை பெறுவது தொடர்பாக இந்திய தொழில்நுட்பக் கழகத்தை அணுகி வருகின்றன. இந்திய மருத்துவ ஆராய்ச்சி சபையால் அங்கீகரிக்கப்பட்ட ஆய்வகங்களில் பல்வேறு சோதனைகளை நடத்தி, இந்த கொவிட்-19 கண்டறியும் பரிசோதனைக்கு அனுமதி அளிக்கப்பட்டுள்ளது. எளிய முறையில், குறைந்த கட்டணத்தில் மேற்கொள்ளப்படும் இந்த பரிசோதனையின் முடிவுகளை ஒரு மணி நேரத்தில் செல்பேசியின் செயலியின் வாயிலாக பெற்றுக் கொள்ளலாம். கொவிட்-19க்கு எதிரான போராட்டத்தின் மற்றொரு முக்கிய வளர்ச்சியான இந்த அறிவிப்பு குறித்து மெய்நிகர் வாயிலாக இன்று செய்தியாளர்களிடம் பேசிய மத்திய கல்வி அமைச்சர் டாக்டர் ரமேஷ் பொக்ரியால் 'நிஷாங்க்', "இந்த புதிய மருத்துவ கண்டுபிடிப்பின் மூலம் கரக்பூர் இந்திய தொழில்நுட்பக் கழகத்தின் ஆராய்ச்சியாளர்கள், தற்சார்பு இந்தியாவின் இலக்கை எட்டி உள்ளார்கள் என்பதில் மகிழ்ச்சி கொள்கிறேன். ஓரிடத்தில் இருந்து மற்றொரு இடத்திற்கு எளிதில் கொண்டு செல்லும் வகையில், குறைந்த அளவு எரிபொருளில் இயங்கும் வகையில் தயாரிக்கப்பட்டுள்ள இந்தக் கருவியால் ஊரக இந்தியாவின் வாழ்வாதாரத்தில் பெரும் தாக்கம் ஏற்படும். எளிய பயிற்சி முறையின் மூலம் ஊரகப்பகுதிகளில் உள்ள இளைஞர்கள் இந்தக் கருவியை இயக்கலாம்", என்று தெரிவித்தார்.
இந்தப் புதிய கண்டுபிடிப்பின் வாயிலாக ரூபாய் 500 கட்டணத்தில் தரமான மற்றும் துல்லியமான கொவிட் பரிசோதனைகள் சாமானிய மக்களையும் சென்றடைந்துள்ளது, அரசு இடையிட்டு, இந்தக் கட்டணத்தை மேலும் குறைக்கும் என்றார் அவர்.
"கரக்பூர் இந்திய தொழில்நுட்பக் கழகம் தெரிவித்தவாறு, ரூபாய் 10 ஆயிரத்துக்கும் குறைவாக, தொழில்நுட்ப வசதிகளுடன் இந்தக் கருவி தயாரிக்கப்பட்டிருப்பது, சாமானிய மக்களுக்கும் தொழில்நுட்பம் கிடைக்க வழிவகை செய்துள்ளது. இந்தக் கருவியைப் பயன்படுத்தி ஒரு மணி நேரத்தில் பரிசோதனைகளை மேற்கொள்ள முடியும்" என்று அமைச்சர் மேலும் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666418
---
(Visitor Counter : 106
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  கொவிட்-19 தடுப்பூசி டோஸ்கள் மத்திய அரசு மூலம் இலவசமாகவும், மாநிலங்களின் நேரடி கொள்முதல் மூலமாகவும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 10.35 கோடிக்கும் மேற்பட்ட  தடுப்பூசி டோஸ்கள் இருப்பில் உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1840486
தேர்தல் ஆணையம்
ஆந்திர பிரதேசம் மற்றும் தெலங்கானா சட்ட மேலவைக்கு இரண்டுஆண்டுகளுக்கு ஒரு முறை நடைபெறும் தேர்தல் அறிவிப்பு
ஆந்திர பிரதேசம் மற்றும் தெலங்கானா சட்ட மேலவைக்கு, சட்டமன்ற உறுப்பினர்களால் தேர்வு செய்யப்பட்ட , சட்ட மேலவை உறுப்பினர்கள் 9 பேரின் பதவிக்காலம் கடந்த மே 31 மற்றும் ஜூன் 3ம் தேதியுடன் முடிவடைந்து விட்டது. கொரோனா 2ம் அலை காரணமாக இந்த தேர்தலை இந்திய தேர்தல் ஆணையம் உடனடியாக நடத்தவில்லை. தற்போது கொரோனா தொற்று குறைந்து சாதகமான சூழல் நிலவுவதால், இந்த தேர்தல் அறிவிப்பை இந்திய தேர்தல் ஆணையம் வெளியிட்டுள்ளது. ஆந்திரா மற்றும் தெலங்கானா மாநிலத்துக்கான மேலவை தேர்தல், வரும் நவம்பர் 29ம் தேதி அன்ற காலை 9 மணி முதல் மாலை 4 மணி வரை நடக்கிறது. கொரோனா தடுப்பு நடவடிக்கைகளை பின்பற்றி இந்த தேர்தல் நடத்துவதற்கான ஏற்பாடுகளை செய்யும்படி ஆந்திர பிரதேசம் மற்றும் தெலங்கானா தலைமை செயலாளர்கள் மற்றும் மூத்த அதிகாரிகளுக்கு தேர்தல் ஆணையம் உத்தரவிட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1768069
கலாசாரத்துறை அமைச்சகம்
2015 முதல் 2018 வரை, வெளிநாடுகளிலிருந்து இந்தியாவின் 28 புராதன சிலைகள் மீட்பு
தமிழகத்தை சேர்ந்த 8 சிலைகள் மீட்பு
புராதன மற்றும் கலை பொக்கிஷங்கள் சட்டம் 1972-க்கு எதிராக நாட்டிலிருந்து எடுத்துச் செய்யப்பட்ட புராதன சிலைகளை மீட்க, இந்திய தொல்லியல் துறை தொடர்ந்து சிறப்பான நடவடிக்கைகளை எடுத்து வருகிறது. சட்ட விரோதமாக வெளிநாடுகளுக்கு எடுத்துச் செல்லப்பட்ட பொக்கிஷங்களை வெளிநாடுகளுக்கு சென்று மீட்டு வருவதற்கான நடவடிக்கைகள் எடுக்கப்பட்டு வருகிறது. 2015 முதல் 2018 வரை, வெளிநாடுகளிலிருந்து இந்தியாவின் 28 புராதன சிலைகள் மீட்கப்பட்டுள்ளன.
தமிழக பொக்கிஷங்களை பொறுத்தவரை, 8 சிலைகள் மீட்கப் பட்டுள்ளன. இதில் சிங்கப்பூரிலிருந்து உமா பரமேஸ்வரி சிலையும், அமெரிக்காவிலிருந்து மாணிக்கவாசகரின் வெண்கல சிலை, விநாயகரின் உலோக சிலை, சோழர் காலத்தின் ஸ்ரீ தேவி, பார்வதியின் உலோக சிலை, பூதேவி உலோக சிலை, சக்கரதாழ்வாரரின் உலோக சிலை, துர்கை சிலை ஆகியவை மீட்கப்பட்டுள்ளன. மீட்கப்பட்ட சிலைகள் தமிழ் நாடு சிலை கடத்தல் தடுப்பு பிரிவிடமும், தில்லியில் உள்ள கலை, கலாச்சார மையத்திடமும் ஒப்படைக்கப்பட்டுள்ளதாக என்று மத்திய கலச்சாரம்  மற்றும் சுற்றுச்சூழல், வனம் மற்றும் பருவநிலை மாற்றத் துறையின் இணை அமைச்சர் டாக்டர். மகேஷ் ஷர்மா மாநிலங்களவையில் நேற்று தெரிவித்தார்.
(Visitor Counter : 167
நுகர்வோர் நலன், உணவு மற்றும் பொது விநியோகம் அமைச்சகம்
கோதுமை, மைதா போன்றவற்றின் விலையை குறைப்பதற்காக 30 லட்சம் மெட்ரிக் டன் கோதுமையை வெளிச்சந்தை திட்டம் மற்றும் மாநில அரசுகள் கேந்திரிய பந்தர், தேசிய நுகர்வோர் கூட்டுறவு அமைப்பு, தேசிய வேளாண் கூட்டுறவு சந்தை கூட்டமைப்பு மற்றும் மாநில கூட்டுறவு கூட்டமைப்பு மூலம் விற்பனை செய்ய மத்திய அரசு முடிவு
கோதுமை, மைதா போன்றவற்றின் விலையை குறைப்பதற்காக 30 லட்சம் மெட்ரிக் டன் கோதுமையை வெளிச்சந்தை திட்டம் மற்றும் மாநில அரசுகள் கேந்திரிய பந்தர், தேசிய நுகர்வோர் கூட்டுறவு அமைப்பு, தேசிய வேளாண் கூட்டுறவு சந்தை கூட்டமைப்பு மற்றும் மாநில கூட்டுறவு கூட்டமைப்பு மூலம் விற்பனை செய்ய மத்திய அரசு முடிவு செய்துள்ளது. இதனை மாநிலங்களவையில் எழுத்து மூலம் அளித்த பதிலில் மத்திய நுகர்வோர் நலத்துறை உணவு மற்றும் பொது விநியோகத்துறை இணையமைச்சர் சாத்வி நிரஞ்சன் தெரிவித்தார்.
தொடர்ந்து அதிகரித்து வரும் உணவு பொருட்களின் விலையை கட்டுப்படுத்த மத்திய அரசு அவ்வப்போது பொருட்களின் கையிருப்பை கருத்தில் கொண்டு பல்வேறு நடவடிக்கைகளை எடுத்து வருவதாக அவர் குறிப்பிட்டார். உணவு பொருட்களை கையிருப்பு வைத்துக் கொள்வதற்கான கட்டுப்பாடுகளை விதித்திருப்பதுடன், கையிருப்பை ஆய்வு செய்வதற்காக நடவடிக்கை எடுக்கப்பட்டிருப்பதாகவும் தெரிவித்துள்ளார்.
ஒட்டுமொத்தமாக உணவு பாதுகாப்பை உறுதி செய்வதுடன், அதனை நிலைநாட்டுவதற்கு ஏதுவாக ஏற்றுமதி கொள்கையில் சில திருத்தங்களும் மேற்கொள்ளப்பட்டுள்ளன. குறிப்பாக, உணவு தானியங்களின் விலையை கட்டுப்படுத்துவதற்காக கோதுமை இறக்குமதி கொள்கையில்  திருத்தம் மேற்கொள்ளப்பட்டுள்ளது.
குருணை அரிசி ஏற்றுமதிக்கு தடைவிதித்திருப்பதுடன், பாசுமதி அரிசி தவிரி மற்ற புழுங்கல் அரிசிக்கான ஏற்றுமதிக்கு 20 சதவீதம் வரி விதிக்கப்பட்டிருக்கிறது.
பருப்பு வகைகளின் உள்நாட்டு கையிருப்பை சமன் செய்வதற்கு ஏதுவாக உளுந்தம் பருப்பு, துவரம் பருப்பு ஆகியவற்றை 31.03.2024 வரை இறக்குமதி செய்ய நடவடிக்கை எடுக்கப்பட்டுள்ளது. இந்த பருப்பு வகைகளின் பதுக்கலைத் தடுக்க, அனைத்து மாநில அரசுகளும், யூனியன் பிரதேச அரசுகளும் வர்த்தகர்களின் சேமிப்பு கிடங்கை ஆய்வு செய்ய, அறிவுறுத்தப்பட்டுள்ளன.
பிரதமர் அலுவலகம்
இந்திய வெளியுறவு அதிகாரிகளுக்கான பயிற்சி பெற்ற 2021-ன் தொகுப்பினர் பிரதமரை சந்தித்தனர்
இந்திய வெளியுறவு அதிகாரிகளுக்கான  பயிற்சி பெற்ற 2021-ன் தொகுப்பினர் பிரதமர் திரு நரேந்திர மோடியை அவரது இல்லத்தில் சந்தித்தனர்.
இவர்களுக்கு வாழ்த்து தெரிவித்த பிரதமர், உலக அரங்கில் இந்தியாவை பிரதிநிதித்துவம் செய்யும் வாய்ப்பை இவர்கள் பெற்றிருப்பதாக கூறினார். இந்தப்பணியில் சேர்வதற்கான பின்னணி காரணம் குறித்து அவர்களுடன் பிரதமர் விவாதித்தார்.
2023-ம் ஆண்டு சர்வதேச சிறுதானியங்கள் ஆண்டாக அறிவிக்கப்பட்டிருப்பது பற்றி பேசிய பிரதமர், நமது விவசாயிகள் பயனடையும் வகையில் சிறுதானியங்களை பிரபலப்படுத்துவதில் ஐஎஃப்எஸ் அதிகாரிகளின் பங்களிப்பு என்னவாக இருக்கும் என்பது பற்றி விரிவாக விவாதித்தார்.
அடுத்த 25 ஆண்டுகளுக்கான நீண்டகால சிந்தனையும், திட்டமிடலும் இருக்க வேண்டும் என்பதை பயிற்சி பெற்ற அதிகாரிகளிடம் வலியுறுத்திய பிரதமர், இந்த காலத்தில் அவர்கள் எவ்வாறு வளர்ச்சியடைய வேண்டும் என்பது பற்றியும், நாட்டின் வளர்ச்சிக்கு எவ்வாறு பயன்பட வேண்டும் என்பது பற்றியும் பேசினார்.
நிலக்கரி அமைச்சகம்
விரைவான நிலக்கரி போக்குவரத்திற்காக 13 ரயில் பாதைகள் அமைக்கப்பட்டு வருகின்றன
நிலக்கரித் துறையில் மத்திய அரசு பல்வேறு கொள்கை சீர்திருத்தங்களை மேற்கொண்டுள்ளது.
நிலக்கரி வெளியேற்றம் மற்றும் விநியோக திறன்களை மேம்படுத்த நிலக்கரி அமைச்சகம் ரயில்வே அமைச்சகத்துடன் ஒருங்கிணைந்து செயல்பட்டு வருகிறது. தற்போது, நிலக்கரி விநியோக திறன்களை விரிவுபடுத்துவதற்காக ரயில்வே அமைச்சகத்துடன் இணைந்து 13 ரயில் பாதைகள் அமைக்கப்பட்டு வருகின்றன, அவை கட்டுமானத்தின் பல்வேறு நிலைகளில் உள்ளன.
885 மெட்ரிக் டன் கொள்ளளவு கொண்ட 67 முதல் மைல் இணைப்பு  திட்டங்கள், இயந்திரமயமாக்கப்பட்ட நிலக்கரி கையாளும் திறனை அடைய 3 கட்டங்களாக மேற்கொள்ளப்படுகின்றன. பிரதமர் விரைவு சக்தியின் இலக்கிற்கு ஏற்ப, நிலக்கரி அமைச்சகம் ரூ.26,000 கோடி மதிப்பிலான ரயில்வே திட்டங்களை மேற்கொண்டுள்ளது.
ரயில்வே, மின்சாரம் மற்றும் நிலக்கரி அமைச்சகங்கள் மற்றும் மாநில பிரதிநிதிகள் அடங்கிய துணைக் குழு உருவாக்கப்பட்டுள்ளது. நிலக்கரி இருப்பைப் பொறுத்து துணைக் குழு ரேக்குகள் விநியோகத்தை உறுதி செய்கிறது.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் பிரகலாத் ஜோஷி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
கொவிட்-19 முடக்கநிலை காலத்தில் இந்திய உணவு கார்ப்பரேஷன் மார்ச் 24இல் இருந்து 14 நாட்களில், 721 சரக்கு ரயில் பெட்டிகள் மூலம் 20.19 லட்சம் மெட்ரிக் டன் உணவு தானியங்களை நாடு முழுக்கக் கொண்டு சென்றுள்ளது
பிரதமரின் கரீப் கல்யாண் அன்ன யோஜ்னா திட்டத்தை அமல்படுத்துவதற்காக அனைத்து மாநிலங்களுக்கும் போதிய உணவு தானியங்களை இந்திய உணவு கார்ப்பரேஷன்  அனுப்பி வைத்துள்ளது. இந்தத் திட்டத்தின் கீழ் தேசிய உணவுப் பாதுகாப்புத் திட்டப் பயனாளிகள் அனைவருக்கும், அடுத்த 3 மாதங்களுக்கு மாதந்தோறும் 5 கிலோ உணவு தானியம் வழங்கப்படுகிறது.
இந்தத் திட்டத்தின் கீழ் எப்.சி.ஐ.யிடம் இருந்து உணவு தானியங்களை எடுத்துக் கொள்ளும் பணியை பல மாநிலங்கள் ஏற்கெனவே தொடங்கிவிட்டன. அடுத்த சில தினங்களில் மற்ற மாநிலங்களும் உணவு தானியங்களைப் பெற்றுக் கொள்ளத் தொடங்கிவிடும். மார்ச் 24 தொடங்கி ஏப்ரல் 6 ஆம் தேதி வரையில் மொத்தம் 658 சரக்கு ரயில் பெட்டிகள் மூலம் 18.42 லட்சம் மெட்ரிக் டன் உணவு தானியங்கள் கொண்டு செல்லப்பட்டுள்ளன. அதுதவிர 1.76 லட்சம் மெட்ரிக் டன் உணவு தானியங்கள் 63 சரக்கு ரயில் பெட்டிகளில் இன்று ஏற்றப்படுகின்றன.
(Visitor Counter : 73
உணவுப் பதப்படுத்துதல் தொழிற்சாலைகள் அமைச்சகம்
உணவுப்பதப்படுத்துதல் துறையில் இந்தியா மற்றும் ஜப்பான் இடையே புரிந்துணர்வு ஒப்பந்தம் – மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை உணவுப்பதப்படுத்துதல் துறையில் இந்தியா- ஜப்பான் இடையேயான புரிந்துணர்வு ஒப்பந்தத்திற்கு ஒப்புதல் அளித்துள்ளது.
பலன்கள்:
உணவுப் பதப்படுத்துதல் துறையில் இருநாடுகளும் பயனடையும் வகையில், இந்த ஒப்பந்தம் அமைந்துள்ளது. இருநாடுகளிலும் கடைபிடிக்கப்படும் சிறந்த உணவுப் பதப்படுத்துதல் முறைகள் ஊக்கப்படுத்தப்பட்டு, சந்தை அணுகுமுறையையும் மேம்படுத்தும். இதன் மூலம் புதிய தொழில்நுட்பங்களும் செயல்முறைகளும் இருநாடுகளிலும் அறிமுகப்படுத்தப்படும்.
மத்திய அமைச்சரவை
தேசிய தலைநகர் தில்லி பிரதேச  மசோதா 2019-க்கு மத்திய அமைச்சரவை ஒப்புதல்
அங்கீகரிக்கப்படாத 1731 குடியிருப்புப் பகுதிகளில் வசிக்கும் 40 லட்சம் பேர் பயனடைவர்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தேசிய தலைநகர் தில்லிப் பிரதேச  மசோதா 2019-ஐ நடப்பு நாடாளுமன்ற குளிர்காலக் கூட்டத்தொடரில் அறிமுகம் செய்ய ஒப்புதல் வழங்கப்பட்டுள்ளது. தில்லியில் அங்கீகரிக்கப்படாத குடியிருப்புப் பகுதிகளில் வசிப்பவர்கள் தங்கள் சொத்துகளைப் பதிவு செய்வதற்கு பதிவுக்கட்டணம் மற்றும் முத்திரைக் கட்டணத்தில் சில சலுகைகளை வழங்க மசோதாவில் வகை செய்யப்பட்டுள்ளதால் இது பயனுள்ளதாக இருக்கும்.
தில்லியில் அரசு நிலம் மற்றும் தனியாருக்கு சொந்தமான நிலங்களில் அங்கீகரிக்கப்படாத குடியிருப்புப் பகுதிகளில் சுமார் 40 லட்சம் பேர் வசிக்கிறார்கள். மனைப்பிரிவாகவோ அல்லது கட்டடமாகவோ இங்குள்ள சொத்துக்கள் அனைத்தும் பொது அதிகாரம் வழங்கல், உயில், விற்பனை ஒப்பந்தம், கிரைய ஒப்பந்தம் மூலம் பெறப்பட்டதாகும். இந்தக் குடியிருப்புப் பகுதிகளில் உள்ள சொத்துக்கள், பதிவு ஆணையங்களால் பதிவு செய்யப்படாததால், இங்கு வசிப்பவர்களுக்கு சட்டப்பூர்வ பத்திர ஆவணங்கள் ஏதுமில்லை. இதனால், இந்த சொத்துகளுக்கு வங்கிகளோ, நிதி நிறுவனங்களோ எந்தவித கடன் வசதியையும் அளிப்பதில்லை.
சூரஜ் லேம்ப் இண்டஸ்ட்ரீஸ் நிறுவனத்துக்கும், ஹரியானா மாநில அரசுக்கும் இடையிலான வழக்கில், உச்சநீதிமன்றம் 2011 ஆம் ஆண்டு அக்டோபர் 11 ஆம் தேதி தீர்ப்பு வழங்கியது. விற்பனை ஒப்பந்தம், பொது அதிகாரப் பத்திரம் அல்லது உயில் பரிவர்த்தனைகளை மாற்றமாகவோ, விற்பனையாகவோ கருதமுடியாது எனக் கூறியுள்ளது. இந்தப் பரிவர்த்தனைகள் முழுமையான பரிவர்த்தனைகளாகாது என்று கூறியுள்ள நீதிமன்றம், அவை தற்போதுள்ள விற்பனை ஒப்பந்தமாகவே கருதப்படும் என்று தெரிவித்துள்ளது.
அங்கீகரிக்கப்படாத இந்தக் குடியிருப்புப் பகுதிகளில் வசிப்பவர்களின் சமூகப் பொருளாதார நிலையையும், கள நிலவரத்தையும் கருத்தில் கொண்டு, பொது அதிகார ஒப்பந்தம், விற்பனை ஒப்பந்தம், உயில், கையகத்துக்கான கடிதம் மற்றும் இதர ஆவணங்களை பணம் செலுத்தியதற்கான ஆதாரமாகக் கொண்டு, அவற்றை அங்கீகரிப்பதுடன், வசிப்பவர்களுக்கு இந்தச் சொத்துக்களுக்கான உரிமையை வழங்க வேண்டியது அவசியமாகிறது. இதன் மூலம், தற்போதுள்ள கட்டமைப்புகள், குடிமை மற்றும் சமூக வசதிகளை முன்னேற்றி, மேம்படுத்தி, அங்குள்ளவர்கள் தரமான வாழ்க்கையை வாழ்வதற்கு வகை செய்ய முடியும்.
ரெயில்வே அமைச்சகம்
மருத்துவமனை மேலாண்மை தகவல் அமைப்பு: சோதனை திட்டத்தை அறிமுகப்படுத்தியது இந்திய ரயில்வே
இந்திய ரயில்வே, மருத்துவமனை மேலாண்மை தகவல் அமைப்பு சோதனைத் திட்டத்தை, தெற்கு மத்திய ரயில்வே மண்டலத்தில் அறிமுகப்படுத்தியுள்ளது.
ரயில்வே ஊழியர்களின் நலனுக்காக, மற்றொரு தகவல் தொழில்நுட்ப நடவடிக்கையாக, மருத்துவமனை மேலாண்மை தகவல் அமைப்பை இந்திய ரயில்வே தொடங்கியுள்ளது. இத்திட்டத்தை ரயில்வே வாரிய சுகாதார சேவைகள் தலைமை இயக்குனர் டாக்டர் பி.பி.நந்தா இன்று காணொலிக் காட்சி மூலம் தொடங்கி வைத்தார்.
இந்நிகழ்ச்சியில் பேசிய டாக்டர் பி.பி.நந்தா கூறியதாவது:
தகவல் தொழில்நுட்பம் மூலம், ரயில்வே ஊழியர்களுக்கு சிறந்த மருத்துவ வசதிகள் வழங்கும் கனவு நனவாகியுள்ளது. இந்திய ரயில்வேயின் சுகாதார துறையில், மருத்துவமனை மேலாண்மை தகவல் அமைப்பு மாற்றத்தைக் கொண்டுவரும். இந்த புதிய அமைப்பு சுகாதார சேவைகளின் தரத்தை மேம்படுத்தும், மருத்துவ வசதிகளை வெளிப்படையாகப் பயன்படுத்த உதவும். மருத்துவமனைகளில் நோயாளிகள் காத்திருக்கும் நேரம் குறைக்கப்படும். மருத்துவ ஆவணங்கள், மருத்துவர்கள் குழுவினருக்கு எல்லா நேரமும் கிடைக்கும்.
இவ்வாறு டாக்டர் டாக்டர் பி.பி.நந்தா தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1679986
தொலைதொடர்பு மற்றும் தகவல் தொழில்நுட்ப அமைச்சகம்
அளவீடு மற்றும் கட்டணங்கள் தொடர்பாக வெளியிட்ட வரைவு விதிமுறைகள் குறித்து வெளியான செய்திக் கட்டுரைகள் பற்றி டிராயின் விளக்கம்
அளவீடு & கட்டணங்கள் முறையின் துல்லியம் குறித்த வரைவு விதிமுறைகள் குறித்த பிரச்சினை பற்றிய விளக்கம்.
உத்தேச விதிமுறைகள், உண்மையில், ஒரு வருடத்தில் நடத்தப்படும் தணிக்கைகள், சேவை வழங்குநர்களின் சுமையை குறைக்கிறது. ஒவ்வொரு காலாண்டிலும் ஒவ்வொரு உரிமம் பெற்ற சேவை பகுதியை  தணிக்கை செய்வதற்குப் பதிலாக, ஆண்டு அடிப்படையில் தணிக்கை முன்மொழியப்படுகிறது,
சேவை வழங்குநர்களால் பிழைகளைத் தானாகத் திருத்திக் கொள்வதற்கான ஏற்பாடுகள் செய்யப்பட்டுள்ளன. சேவை வழங்குநர்களால் சரியான நேரத்தில் சரிசெய்தல் நடவடிக்கைகள் எடுக்கப்பட்டால், இது சம்பந்தமாக ஒரு சுய சான்றிதழ் தணிக்கை தேவையை பூர்த்தி செய்யும்.
தற்போது நடைமுறையில் உள்ள தணிக்கை முறையானது, ப்ரீ-பெய்டு வாடிக்கையாளர்களின் அனைத்துப் பிரிவுகளையும் பிரதிநிதித்துவப்படுத்துவதில்லை, இது மொத்த வாடிக்கையாளர் தளத்தில் கிட்டத்தட்ட 95 சதவீத பங்களிக்கிறது.
வழங்கப்படும் பெரும்பாலான திட்டங்கள் உச்ச வரம்பற்றவை என்பதை இந்திய தொலைத்தொடர்பு ஒழுங்குமுறை ஆணையம் டிராய் ஒப்புக்கொண்டாலும், ஒவ்வொரு திட்டத்திற்கும் நியாயமான பயன்பாட்டுக் கொள்கை வரம்பு உள்ளது, இது நுகர்வோர் பயன்படுத்தும் சேவையின் தரம் மற்றும் அளவை தீர்மானிக்கிறது. சேவை வழங்குநர் மற்றும் கட்டுப்பாட்டாளர் மீது நுகர்வோர் தொடர்ந்து நம்பிக்கை வைத்திருக்க, தணிக்கை செயல்முறையைத் தொடர வேண்டியது அவசியமாகும்.
தணிக்கையின் போது ஏதேனும் கண்டறியப்பட்டால், அதிகக் கட்டணம் வசூலிக்கப்பட்ட தொகையை வாடிக்கையாளர்களுக்கு உடனடியாக திருப்பித் தருமாறு சேவை வழங்குநர்களை ஊக்குவிக்கும் முயற்சிகள் மேற்கொள்ளப்பட்டுள்ளன.
பிரதமர் அலுவலகம்
மணிப்பூர், மேகாலயா மற்றும் திரிபுரா மாநிலங்களின், மாநில தினத்தையொட்டி அம்மாநில மக்களுக்கு பிரதமர் வாழ்த்து
மணிப்பூர், மேகாலயா மற்றும் திரிபுரா மாநிலங்களின், மாநில தினத்தையொட்டி அம்மாநிலங்களைச் சேர்ந்த மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில்;
“மணிப்பூர், மேகாலயா மற்றும் திரிபுரா மாநிலங்களின், மாநில தினத்தையொட்டி அம்மாநில மக்களுக்கு வாழ்த்துகள். இந்த மாநிலங்கள் இந்தியாவின் வளர்ச்சிக்கு வலிமையான பங்களிப்பை வழங்கி வருகின்றன. அவர்களின் நிலையான முன்னேற்றத்திற்கு இறைவனை வேண்டுகிறேன்” என்று தெரிவித்துள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
இந்திய அரசின் உணவு மற்றும் பொது விநியோகத் துறை செயலாளர்- உத்தரப்பிரதேச முதல்வர் சந்திப்பு
இந்திய அரசின் உணவு மற்றும் பொது விநியோகத் துறை செயலாளர் திரு சுதான்சு பாண்டே, உணவு கழகத்தின் தலைவரும் இயக்குநருமான திரு சஞ்சீவ் குமார் ஆகியோர் உத்தரப்பிரதேச முதலமைச்சர் திரு யோகி ஆதித்யநாத்தை ஜனவரி 29-ஆம் தேதி சந்தித்துப் பேசினர். நலிவடைந்த சர்க்கரை ஆலைகளை புதுப்பிப்பதற்கு அரசு மேற்கொண்டு வரும் நடவடிக்கைகள், செறிவூட்டப்பட்ட அரிசி போன்றவை குறித்து திரு பாண்டே முதலமைச்சரிடம் எடுத்துரைத்தார். உத்தர பிரதேசத்தில் உணவு தானியங்களின் கொள்முதல் மற்றும் சேமிப்பு தொடர்பான விஷயங்கள் குறித்தும் ஆலோசித்தனர்.
2020-21 காரீப் சந்தை பருவத்திற்கான நெல் கொள்முதலில் சாதனை படைத்ததற்காகவும் கொவிட்-19 காலகட்டத்தில் கோதுமையை கொள்முதல் செய்ததற்காகவும் மாநில அரசு அதிகாரிகளையும் இந்திய உணவு கழகத்தையும் முதலமைச்சர் பாராட்டினார். கொள்முதலை மேம்படுத்துவதற்காக சேமிப்பு திறனை அதிகரிப்பது தொடர்பான கோரிக்கையும் முன்வைக்கப்பட்டது.
லக்னோவில் உள்ள இந்திய உணவுக் கழகத்தின் மண்டல அலுவலகத்தை பார்வையிட்ட திரு சுதான்சு பாண்டே, மாநில அரசு அதிகாரிகள், இந்திய உணவு கழகம், கொள்முதல் முகமைகள், மத்திய சேமிப்பு கிடங்கு கழகம், மாநில சேமிப்பு கிடங்கு கழகம் ஆகியவற்றின் அதிகாரிகளுடன் உத்தர பிரதேசத்தில் உணவு தானியங்களின் கொள்முதல் மற்றும் விநியோகம் தொடர்பான விஷயங்கள் குறித்து ஆலோசனை நடத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693546
இளைஞர் நலன் மற்றும் விளையாட்டு அமைச்சகம்
டோக்கியோ பாராலிம்பிக்ஸ் வீரர்களுக்கு விளையாட்டு அமைச்சர் திரு அனுராக் தாகூர் பாராட்டு
டோக்கியோவில் நடைபெற்ற பாராலிம்பிக்ஸ் போட்டிகளில் வரலாற்று சிறப்புமிக்க வகையில் ஐந்து தங்கம் மற்றும் எட்டு வெள்ளி உள்ளிட்ட 19 பதக்கங்களை வென்ற இந்திய வீரர்களுக்கு மத்திய இளைஞர் நலம் மற்றும் விளையாட்டு அமைச்சர் திரு அனுராக் தாகூர் இன்று பாராட்டு தெரிவித்தார்.
மத்திய சட்ட அமைச்சர் திரு கிரண் ரிஜிஜு, மத்திய இளைஞர் நலம் மற்றும் விளையாட்டு இணை அமைச்சர் திரு நிசித் பிரமாணிக், விளையாட்டு துறை செயலாளர் திரு ரவி மிட்டல், இளைஞர் நலத்துறை செயலாளர் திருமதி உஷா சர்மா உள்ளிட்டோர் நிகழ்ச்சியில் கலந்து கொண்டனர்.
அனைத்து வீரர்களுக்கும் அவர்களது சிறப்பான பங்களிப்பிற்காக வாழ்த்து தெரிவித்த திரு அனுராக் தாகூர், “2016 பாராலிம்பிக் போட்டிகளில் இந்திய குழுவின் எண்ணிக்கையே 19 ஆகத் தான் இருந்தது. ஆனால் இந்த முறை நாடு 19 பதக்கங்களையே வென்றுள்ளது. மனித உணர்வே அனைத்தையும் விட மேலானது என்று நீங்கள் நிரூபித்துள்ளீர்கள். நமது பதக்கங்களின் எண்ணிக்கை ஐந்து மடங்கு அதிகரித்துள்ளது,” என்றார்.
சர்வதேச போட்டிகளில் விளையாட்டு வீரர்கள் கலந்து கொள்வதற்கான அரசின் ஆதரவு மிகப்பெரிய அளவில் அதிகரித்துள்ளதாகவும், இந்தியாவின் பாராலிம்பிக் வீரர்கள் தொடர்ந்து சிறந்து விளங்க அரசு தொடர்ந்து ஆதரவளிக்கும் என்றும் அமைச்சர் கூறினார். பிரதமர் திரு நரேந்திர மோடியின் அனைத்தையும் உள்ளடக்கிய இந்தியாவுக்கான லட்சியத்தை அடைவதில் இதுவும் ஒரு நடவடிக்கை என்று அவர் கூறினார்.
நிகழ்ச்சியில் பேசிய மத்திய சட்ட அமைச்சர் திரு கிரண் ரிஜிஜு, “பாராலிம்பிக்ஸ் போட்டிகளில் இந்தியா சார்பாக பங்கேற்ற அனைவருமே நமது உண்மையான நாயகர்கள். கனவு கண்டால் எதுவும் சாத்தியம் தான் என்பதை நீங்கள் நிரூபித்துள்ளீர்கள்,” என்றார்.
அரசின் ஆதரவால் விளையாட்டு வீரர்களுக்கு ஊக்கம் கிடைத்துள்ளதாக கூறிய மத்திய இளைஞர் நலம் மற்றும் விளையாட்டுத்துறை இணை அமைச்சர் திரு நிசித் பிரமாணிக், ஒவ்வொரு வீரர் வெற்றி பெற்ற பின்னரும் அவர்களுடன் பிரதமர் நிகழ்த்திய காணொலி உரையாடல் உண்மையிலேயே அவர்களுக்கு ஊக்கமளித்ததாக கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1753234
-----
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நியமனத்திற்கான அமைச்சரவைக் குழுவின் ஒப்புதல்கள்
- தற்போது செயலாளர் நிலையில் உள்ள திரு. அனிந்தோ மஜூந்தார் மத்திய கண்காணிப்பு ஆணையத்தின் செயலாளராக நியமனம் செய்யப்பட்டிருப்பதற்கு நியமனத்திற்கான அமைச்சரவைக் குழு ஒப்புதல் அளித்துள்ளது. இவருக்கு செயலாளர் அந்தஸ்தும், ஊதியமும் வழங்கப்படும்.
- பாபா அணு ஆராய்ச்சி மையத்தின் இயக்குநராக உள்ள திரு. கமலேஷ் நீல்கந்த் வியாஸ், அணுசக்தி துறையின் செயலாளர் மற்றும் அணுசக்தி ஆணையத்தின் தலைவராக நியமிக்கப்பட்டு இருப்பதற்கு நியமனத்திற்கான அமைச்சரவைக் குழு ஒப்புதல் அளித்துள்ளது. 64 வயதுவரை அதாவது 03.05.2021 வரையிலான அல்லது மறு உத்தரவு வரும் வரையிலான காலத்தில் எது முந்தையதோ அந்த காலம்வரை இவர் பதவி வகிப்பார்.
நிதி அமைச்சகம்
நகர்ப்புற உள்ளாட்சி அமைப்புகளுக்கான சீர்திருத்தங்களை நிறைவு செய்த தெலங்கானா : ரூ.2,508 கோடி கூடுதல் கடனுக்கு அனுமதி
மத்திய நிதி அமைச்சகத்தின் செலவினங்கள் துறை பரிந்துரைத்த நகர்ப்புற உள்ளாட்சி அமைப்புகளுக்கான சீர்திருத்தங்களை நிறைவு செய்த நாட்டின் மூன்றாவது மாநிலமாக தெலங்கானா ஆனது. இதன் மூலம், திறந்தவெளி சந்தைகளின் மூலம் ரூ.2,508 கோடி கூடுதல் நிதியைத் திரட்டுவதற்கான தகுதியை அம்மாநிலம் பெற்றுள்ளது.
இதற்கான அனுமதியை இன்று செலவினங்கள் துறை வழங்கியது. இந்தச் சீர்திருத்தங்களை ஆந்திரப் பிரதேசம், மத்தியப் பிரதேசம் ஆகிய இரண்டு மாநிலங்கள் ஏற்கனவே செய்துள்ளது குறிப்பிடத்தக்கது. இதன் காரணமாக, ரூ.7,406 கோடி கூடுதல் கடன் பெறுவதற்கான அனுமதி இந்த மூன்று மாநிலங்களுக்கும் வழங்கப்பட்டுள்ளது.
நகர்ப்புற உள்ளாட்சி அமைப்புகளின் நிதி அமைப்பை வலுப்படுத்துவதையும், சிறப்பான பொது சுகாதாரம், தூய்மை சேவைகளை வழங்குவதற்கு அவற்றைத் தயார்படுத்துவதையும் இந்த சீர்திருத்தங்கள் நோக்கமாகக் கொண்டுள்ளன. பொருளாதார ரீதியாக புத்தாக்கம் பெற்ற நகர்புற உள்ளாட்சி அமைப்புகளால் சிறந்த உள்ளூர் உள்கட்டமைப்பை உருவாக்க முடியும்.
இதுவரை, ஒரே நாடு ஒரே குடும்ப அட்டை திட்டத்தை 10 மாநிலங்களும், வர்த்தகம் செய்வதை எளிதாக்கும் சீர்திருத்தங்களை ஏழு மாநிலங்களும், உள்ளாட்சி அமைப்புகளில் சீர்திருத்தங்களை மூன்று மாநிலங்களும் செயல்படுத்தி உள்ளன. சீர்திருத்தங்களை செய்துள்ள மாநிலங்களுக்கு ரூ.54,190 கோடி கூடுதல் கடன் பெற அனுமதி அளிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686771